Document ID: 32009R1200

A BIZOTTSÁG 1200/2009/EK RENDELETE
(2009. november 30.)
a számosállategység-együtthatók és a jellemzők meghatározása tekintetében a mezőgazdasági üzemek szerkezetére vonatkozó felmérésekről és a mezőgazdasági termelési módszereket vizsgáló felmérésről szóló 1166/2008/EK európai parlamenti és tanácsi rendelet végrehajtásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági üzemek szerkezetére vonatkozó felmérésekről és a mezőgazdasági termelési módszereket vizsgáló felmérésről, valamint az 571/88/EGK tanácsi rendelet hatályon kívül helyezéséről szóló, 2008. november 19-i 1166/2008/EK európai parlamenti és tanácsi rendeletre (1) és különösen annak 2. cikke b) pontjára, 7. cikke (4) bekezdésére és 11. cikke (7) bekezdésére,
mivel:
(1)
Az 1166/2008/EK rendelet új keretet határoz meg a mezőgazdasági üzemek szerkezetére vonatkozó összehasonlítható közösségi statisztikák elkészítéséhez és a mezőgazdasági termelési módszereket vizsgáló felméréshez.
(2)
Az állatok tényleges száma helyett számosállategység-együtthatókat alkalmaznak a különböző állatkategóriák összehasonlítható összesítésének elvégzése érdekében.
(3)
A számosállategység-együtthatóknak közös értékkészleten kell alapulniuk annak érdekében, hogy az összehasonlíthatóság a felmérések tárgyára és pontosságára vonatkozó követelmények alkalmazása tekintetében a Közösség egészében biztosított legyen.
(4)
Az 1166/2008/EK rendelet 2. cikke b) pontjával összhangban szükség van a mezőgazdasági üzemek szerkezetére vonatkozó felmérésekhez és a mezőgazdasági termelési módszereket vizsgáló felméréshez alkalmazandó számosállategység-együtthatók elfogadására.
(5)
Az összehasonlíthatóság érdekében a jellemzők jegyzékében szereplő fogalmakat a Közösség egészében egységes módon kell értelmezni és alkalmazni.
(6)
Az 1166/2008/EK rendelet 7. cikke (4) bekezdésével összhangban el kell fogadni a gazdaságok szerkezetére vonatkozó felmérésekhez alkalmazandó jellemzők fogalommeghatározását.
(7)
Az 1166/2008/EK rendelet 11. cikke (7) bekezdésével összhangban el kell fogadni a mezőgazdasági termelési módszereket vizsgáló felméréshez alkalmazandó jellemzők fogalommeghatározását.
(8)
Az 571/88/EGK tanácsi rendeletet (2) a mezőgazdasági üzemek szerkezetére vonatkozó összeírásban felhasznált jellemzők meghatározásáról, mezőgazdasági termékjegyzékről, meghatározások alóli kivételekről, valamint régiókról és körzetekről szóló, 1999. november 24-i 2000/115/EK bizottsági határozat (3) hajtja végre. Helyénvaló az említett határozatot ezzel a rendelettel felváltani.
(9)
Az e rendeletben előírt intézkedések összhangban vannak a 72/279/EGK tanácsi határozattal (4) létrehozott Agrárstatisztikai Állandó Bizottság véleményével,
ELFOGADTA EZT AZ RENDELETET:
1. cikk
A közösségi mezőgazdasági üzemszerkezeti felmérésekkel és a mezőgazdasági termelési módszereket vizsgáló felmérések során a felmérések tárgyára és pontosságára vonatkozó követelmények alkalmazása tekintetében használandó számosállategység-együtthatókat az I. melléklet határozza meg.
2. cikk
A közösségi mezőgazdasági üzemszerkezeti felmérésekhez alkalmazandó jellemzők meghatározásai a II. mellékletben szerepelnek.
3. cikk
A mezőgazdasági termelési módszereket vizsgáló közösségi felméréshez alkalmazandó jellemzők meghatározásai a III. mellékletben szerepelnek.
4. cikk
A 2000/115/EK határozat hatályát veszti.
5. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 30-án.

Labels: 12
6